གོ་སླ་རུ་བཏང་བ།



# ནད་རྟགས་ངོས་འཛིན། གོ་སླ་རུ་བཏང་བ།

སྙིང་ནད་ཁ་ལེ་ནག་པོའི་རྟགས་སུ། ལུས་ཀྱི་ཚད་པ་ཆེ་ལ་སྐད་ཆ་ཉུང་བ་དང་སྤྲོ་ཐུང་ཞིང་གཞན་ལ་བརྡེག་པ་དང་གཤེ་གཤེ་གཏོང་འདོད་པ། མིག་རིལ་ཟུར་གྱིས་བལྟ་མི་ཤེས་པར་ཐད་ཀར་འབུར་ཚུགས་སུ་བལྟ་ཞིང་མགོ་བོའི་ཕྱེད་ཀ་ན་ལ། མགོ་ན་བའི་ངོས་ཀྱི་ཁ་དེ་ཡང་ཡོ་བ་ཡིན།

# རྒྱུ་རྐྱེན་ངོས་འཛིན། གོ་སླ་རུ་བཏང་བ།

ཁ་ལེ་ཞེས་ནད་འདི་ཕོག་པའི་རྟགས་སུ་ཁ་ཡོན་པོར་འགྱུར་བའི་དོན་དང་ནག་པོ་ཞེས་སྙིང་ནད་བརྒྱད་ཀྱི་ནང་ནས་འདི་གདུག་ཅིང་ངམ་ནག་པའི་དོན་ཡིན། སྙིང་ཚད་ཀྱི་འདྲུལ་བའི་སྙིགས་མ་ཁྲག་དང་འདྲེས་པར་འགྱུར་བའི་ནད་ཅིག་ཡིན།

# སྨན་གྱིས་བཅོས་ཐབས། གོ་སླ་རུ་བཏང་བ།

སྐྱུ་རུ་༢༥། ག་བུར་༢༥། ཨ་གར་༢༠། ཨ་ཙན། ཤིང་ཀུན་ཉེར་ལྔ། ཨ་གར་སོ་ལྔ། བདུད་རྩི་བཅུ་གཅིག། བི་མ་ལ།

# བཅོས་ཐབས། གོ་སླ་རུ་བཏང་བ།

སྙིང་རྩ་སྲིན་ལག་འོག་གི་མྱུར་བ་བསྲེག་གོ། །

གཞུང་ལུགས་ཇི་བཞིན།



# ནད་རྟགས་ངོས་འཛིན། རྩ་ཚིག

ཁ་ལེ་ནག་པོ་རྩ་སྟོང་ཚད་པ་ཆེ། །

སྨྲ་ཉུང་སྤྲོ་ཐུང་རྡེག་འདོད་འབུར་ཚུགས་བལྟ། །

མགོ་བོ་ཕྱེད་ན་ན་ངོས་ཁ་ཡོར་འགྱུར། །

# ནད་རྟགས་ངོས་འཛིན། འགྲེལ་བ།

ཁ་ལེ་ནག་པོ་ནི་རྩ་སྟོང་ཞིང་ཚད་པ་ཆེ་ལ་སྨྲ་བ་ཉུང་བ་དང་སྤྲོ་ཐུང་ཞིང་གཞན་ལ་བརྡེག་འདོད་ལ་མིག་འབྲས་ཀྱི་ཟུར་གྱིས་བལྟ་མི་ཤེས་པར་འབུར་ཚུགས་བལྟ་ཞིང་མགོ་བོའི་ཕྱེད་ན་ལ་ན་ངོས་ཁ་ཡོར་འགྱུར།

# རྒྱུ་རྐྱེན་ངོས་འཛིན། རྩ་ཚིག

རྒྱུ་ནི་མྱ་ངན་སེམས་འཁྲུགས་ཡིད་མི་བདེ། །

ལྟོ་ཆག་གཉིད་ཆག་ཞེ་སྡང་དྲག་པོས་སྐྱེད། །

# རྒྱུ་རྐྱེན་ངོས་འཛིན། འགྲེལ་བ།

རྒྱུ་ནི་མྱ་ངན་ཞེས་སེམས་ཀྱི་དཀའ་ལས་བྱས་པས་སེམས་འཁྲུགས་ནས་ཡིད་མི་བདེ་བ་དང༌། ལྟོ་ཆག་པ། གཉིད་ཆག་པ། ཞེ་སྡང་དྲག་པོ་སྐྱེས་པ་སོགས་ཀྱིས་སྐྱེད་པར་བྱེད་དོ། །

# སྨན་གྱིས་བཅོས་སྟངས། རྩ་ཚིག

ཁ་ལེ་ནག་པོ་སྐྱུ་རུ་ར་ཡི་ཐང་། །

རྒོད་ཀྱི་ལྟོ་སྟོང་པ་ཡི་ཚ་བ་བཏང༌། །

ཞོ་ཤ་གསུམ་གྱི་མར་སྦྱར་སྙིང་རྩ་བསྲེག །

# སྨན་གྱིས་བཅོས་སྟངས། འགྲེལ་བ།

ཁ་ལེ་ནག་པོ་ལ་སྐྱུ་རུ་ར་བསྡུས་པའི་ཐང་ལ་རྒོད་ཀྱི་ལྟོ་སྟོང་པ་བརྡུངས་ནས་བཏབ་པའི་ཚ་བ་སྟེ་ཐུག་པ་བཏང༌། ཞོ་ཤ་སྙིང་གླ་མཁལ་གསུམ་གྱི་སྨན་མར་སྦྱར་ཞིང༌།

# བཅོས་ཐབས།

སྙིང་རྩ་བསྲེག

བཅོས་ཐབས། འགྲེལ་བ།

སྙིང་རྩ་སྲིན་ལག་འོག་གི་མྱུར་བ་བསྲེག་གོ།