
གོ་སླ་རུ་བཏང་བ།



# ནད་རྟགས་ངོས་འཛིན། གོ་སླ་རུ་བཏང་བ།

ཚ་སུབས་ཀྱི་རྟགས་སུ་རོ་སྟོད་བརྒྱངས་ཤིང་ལུད་པ་ལ་ཚྭ་བྲོ་བ། ལྦུ་བ་ཆུང་བ་དང་ལུད་པ་མཁྲིས་པ་ལྟར་སེར་པོ་འོང། སྟོན་ཀའི་དུས་སུ་སྤྱོད་ལམ་དྲག་པོ་རིགས་དང་ཁ་ཟས་ཀྱི་ནུས་པ་དྲོད་དང་བཅུད་ཅན་གྱི་ཟས་ཤིན་ཏུ་གནོད། ཚ་གཟེར་རྟགས་སུ་ཉལ་སྐབས་ལུས་མི་བདེ་ཞིང༌། དབུགས་བསགས་པ་དང་གློ་ལུ་བ་། ལུད་པ་དམར་སེར་ལུ་ཞིང་སྐབས་སྐབས་སུ་གཟེར།

# རྒྱུ་རྐྱེན་ངོས་འཛིན། གོ་སླ་རུ་བཏང་བ།

གློ་ཚད་ཀྱི་ནད་ཅེས་པ་དེ་ནི་ནམ་ཟླ་ཟས་སྤྱོད་དབང་གིས་ཁྲག་མཁྲིས་ཀྱི་འཁྲུགས་ཚད་གློ་ལ་བབས་པ་སོགས་ཀྱི་རྐྱེན་ལས་གློ་བར་ཚ་བ་ཞུགས་ནས་གློ་ལུ་བ་དང་། ལུད་པ་ཚྭ་བྲོ་ཞིང་དམར་སེར་དོན་པ། ཚ་བ་ཆེན་པོ་རྒྱག་པ་སོགས་ཀྱི་ནད་ཅིག་རེད།

# སྨན་གྱིས་བཅོས་ཐབས། གོ་སླ་རུ་བཏང་བ།

ཚ་བ་སེལ་ཞིང་གཉན་ཁ་བཅག་ནས་གློ་བ་གསོ་དགོས་སྟབས་སྨན་འཕྲུལ་ཐང་དང་། སྲོ་ལོ་བཞི་ཐང་། ཙན་དན་བརྒྱད་པ། གློ་ཚད་ཀུན་སེལ། གཙོ་བོ་ཉེར་ལྔ། གྷི་ཙན། གཙོ་ཁྱུང་སོགས་རྒྱུན་སྤྱོད་སྨན་སྦྱོར་སྤྱི། ཐོག་མར་གྲང་ཤུམ་ལངས་པ་དང་ཚ་བ་རྒྱག་པ། གློ་ལངས་པ་བཅས་ཀྱི་སྐབས་སུ་འཕྲུལ་ཐང་དང་། གཙོ་བོ་བརྒྱད་པ། གློ་ཚད་ཀུན་སེལ་ལྟ་བུ་གཏོང་བ་དང་། ཚ་བ་ཆེན་པོ་རྒྱག་པ་དང་། གློ་ལངས་ནས་ལུད་པ་དམར་སེར་ཅན་དོན་པའི་སྐབས་སུ་གྷི་ཙན་དང་། སྲོ་ལོ་བཞི་ཐང་ཙན་དན་བརྒྱད་པ་ལྟ་བུ་གཏོང་བ། དབུགས་བཀག་ནས་རྩིབ་གཟེར་རྒྱག་སྐབས་གཙོ་ཁྱུང་དང་། གཙོ་བོ་ཉེར་ལྔ་ལྟ་བུ་གཏོང་བ། བསེ་རུ་ཉེར་ལྔ་་བའི་འོ་མ་བཞོས་ཐོག་འོ་མ་དྲོན་མོས་འཕུལ་བའང་ཟབ།

# ཟས་བཅུད་བསྟེན་ཐབས། གོ་སླ་རུ་བཏང་བ།

ཟས་སྐོམ་དང་སྤྱོད་ལམ་བསིལ་པོའི་རིགས་བསྟེན། ནམ་ཟླ་སྟོན་དུས་དང་དྲོད་བཅུད་ཆེ་བའི་ཁ་ཟས་དང་དྲག་ཤུལ་གྱི་ལས་བྱེད་པའི་ཤིན་ཏུ་གནོད་པ་ཡིན།

# སྤྱོད་ལམ་བསྟེན་ཐབས། གོ་སླ་རུ་བཏང་བ།

སྤྱོད་ལམ་དལ་བར་གནས་པ་ལས་དྲག་ཤུལ་རིགས་སྤངས་དགོས།

# བཅོས་ཐབས། གོ་སླ་རུ་བཏང་བ།

ན་ཚོད་དར་ལ་ལུས་སྟོབས་བཟང་བར་སྒང་རྩ་གཏར་བ།

གཞུང་ལུགས་ཇི་བཞིན།



# ནད་རྟགས་ངོས་འཛིན། རྩ་ཚིག

ཚ་བ་ཚ་སུབས་ཚ་གཟེར་གཉིས་སུ་དབྱེ། །

ཚ་སུབས་རྩ་ཆུ་ཚ་ལ་རོ་སྟོད་རྒྱངས། །

ལུད་པ་ཚ་བྲོ་ལྦུ་ཆུང་མཁྲིས་པ་འོང༌། །

སྟོན་དུས་དྲག་ཤུལ་དྲོད་བཅུད་ཤིན་ཏུ་གནོད། །

ཚ་གཟེར་ཉལ་བ་མི་བདེ་དབུགས་ཀྱིས་ཐེག །

ལུད་པ་དམར་སེར་ལུ་ཞིང་སྐབས་སུ་གཟེར། །

# ནད་རྟགས་ངོས་འཛིན། འགྲེལ་བ།

གློ་ནད་ཚ་བའི་ནང་གསེས་ཀྱི་དང་པོ་ཚ་སུབས་ནི་རྩ་དང་ཆུ་གཉིས་ཚ་བཆེ་བ་དང་། རོ་སྟོད་བརྒྱངས་ཤིང་ལུད་པ་ལ་ཚྭ་བྲོ་བ་ལྦུ་བ་ཆུང་ལུད་པ་མཁྲིས་པ་ལྟར་འོང་ཞིང༌། སྟོན་ཀའི་དུས་སུ་དྲག་ཤུལ་རིགས་དྲོད་དང་བཅུད་ཅན་གྱིས་ཤིན་ཏུ་གནོད། ཚ་གཟེར་རྟགས་སུ་ཉལ་ན་མི་བདེ་ཞིང༌། དབུགས་ཀྱིས་གྱེན་དུ་རྩེག་པ་ལྟར་ཐེག་ཅིང་གློ་ལུ་བ་དང་ལུད་པ་དམར་སེར་ལུ་ཞིང་སྐབས་སུ་གཟེར།

# རྒྱུ་རྐྱེན་ངོས་འཛིན། རྩ་ཚིག

རྒྱུ་ནི་རླུང་མཁྲིས་བད་ཀན་ཁྲག་དང་ཆུ། །

རུལ་སྐྱུར་ཟོ་མར་ཚྭ་དང་དུ་བ་དང༌། །

ཆམ་པ་འགྲམས་དང་དྲག་ཤུལ་རྣམས་ཀྱིས་བསྐྱེད། །

# རྒྱུ་རྐྱེན་ངོས་འཛིན། འགྲེལ་བ།

རྒྱུ་ནི་རླུང་མཁྲིས་བད་ཀན་ཁྲག་གསུམ་དང་ཆུ་ཤོར་བའམ། ཤ་ལ་སོགས་པ་རུལ་པ་སྐྱུར་པོ་སོགས་སྐྱུར་བའི་རིགས། ཟོ་མར། ཚྭ་དང༌། དུ་བ་དང༌། ཆམ་པ་འགྲམས་པ་དང༌། དྲག་ཤུལ་གྱི་ལས་རྣམས་ཀྱིས་སྐྱེད་པར་བྱེད་དོ། །

# སྨན་གྱིས་བཅོས་ཐབས། རྩ་ཚིག

ཚ་སུབས་ཙན་དན་(བསིལ་གསུམ་ཨུཏྤལ་གླ་སྒང་རྒུན་འབྲུམ་ཤིང་མངར་དང་།) བརྒྱད་དང་(ཨ་རུ་གི་ཝཾ་གུར་ཀུམ་ཅུ་གང་ཤིང་མངར་རྒུན་འབྲུམ་སྲོ་ལོ་སྤང་རྒྱན་འབུ་སུ་ཧང་དང་)བཅུ་པ་དང༌། ། ཨ་ཀྲོང་སྟར་བུ་(ཅུ་གང་གུར་ཀུམ་རུ་རྟ་ཤིང་མངར་ཙན་དན་བྱི་ཚེར་བརྒྱད་དང་)མར་གསར་ཤ་གསར་བསྟེན། །ཚ་གཟེར་དེ་བཞིན་བཅོས་ཤིང་གཏར་བ་བཟང་། །བཤལ་དང་ཆུ་ལྕག་ཉི་ཤུ་རྩ་ལྔ་སྦྱར། །

# སྨན་གྱིས་བཅོས་ཐབས། འགྲེལ་བ།

ཚ་སུབས་ལ་ཙནྡན། བསིལ་གསུམ། ཨུཏྤལ། གླ་སྒང༌། རྒུན་འབྲུམ། ཤིང་མངར་དང་བཅས་པ་བརྒྱད་དང༌། ཡང་ན་ཙནྡན་དཀར་པོ། ཨ་རུ། གི་ཝཾ། གུར་ཀུམ། ཅུ་གང༌། ཤིང་མངར། རྒུན་འབྲུམ། སྲོ་ལོ། སྤང་རྒྱན། འབུ་སུ་ཧང་བཅས་བཅུ་པ་གཏོང་བ་དང༌། ཡང་ན་ཨ་ཀྲོང༌། སྟར་བུ། ཅུ་གང༌། གུར་ཀུམ། རུ་རྟ། ཤིང་མངར། ཙནྡན་དཀར་པོ། བྱི་ཚེར་དང་བརྒྱད་སྦྱར་བ་གཏོང་བ་དང༌། བ་ར་མཛོ་སོགས་ཀྱི་མར་གསར་དང་ཤ་གསར་བསྟེན།

ཚ་གཟེར་ལ་ཡང་དེ་བཞིན་དུ་བཅོས་དགོས་ཤིང་ཁྱད་པར་གཏར་བར་བཟང་སྟེ་དྲུག་འགོ་གཏར་ཞིང༌། དེ་རྗེས་ཕྱི་རྒྱུད་ལྟར་དེད་དཔོན་བཞི་པའམ་བཅུ་པའི་ཁཎྜ་ལ། ཚ་ལ། ཤིང་མངར། རྒུན་འབྲུམ། ཨ་ཀྲོང་བསྡེབས་པའི་བཤལ་དང་རོ་སྟོད་ལ་ཆུ་ལྕག་བྱ་ཞིང༌། ག་བུར་ཉི་ཤུ་རྩ་ལྔ་པ་སྦྱར།

# བཅོས་ཐབས། རྩ་ཚིག

ཚ་གཟེར་དེ་བཞིན་བཅོས་ཤིང་གཏར་བ་བཟང་། །

བཤལ་དང་ཆུ་ལྕག་ཉི་ཤུ་རྩ་ལྔ་སྦྱར། །