
གོ་སླ་རུ་བཏང་བ།



# ནད་རྟགས་ངོས་འཛིན། གོ་སླ་རུ་བཏང་བ།

སྟོད་བརྒྱངས་ཤིང་མགོ་ན། མིག་སྤྲིན་སེར་པོར་འོང་བ། ཟས་ཀྱི་དང་ག་མི་བདེ། གློ་མང། དབུགས་བསགས་པ། ཤ་སྐམ། རྔུལ་མེད། གཏམ་གྱི་བར་གློ་ཆུང་དང་དབུགས་རྔམ་འདེགས་ཀྱིས་བཅད་ཅིང་སྨྲ། གཞུག་ཏུ་ལུད་པ་ཤ་སྐྱོ་ལྟ་བུ་གློ་ལས་འཛག

# རྒྱུ་རྐྱེན་ངོས་འཛིན། གོ་སླ་རུ་བཏང་བ།

ཆུ་ཤོར་ནི་ངལ་ཆུ་ཞེས་ལུས་ཐང་ཆད་པའི་སྐབས་སུ་མཆིལ་མ་དང་ཆུ་སོགས་གློ་ལ་ཤོར་བས་ན་གློ་ཆུ་ཤོར་བ་ཞེས་བྱའོ། །

# སྨན་གྱིས་བཅོས་ཐབས། གོ་སླ་རུ་བཏང་བ།

འབྲས་བུ་གསུམ་ཐང། མ་ནུའི་བསྡུས་ཐང་། གཙོ་བོ་བརྒྱད་པ། ཡར་འདྲེན་བཅོ་གསུམ་སོགས་གཟབ།

# སྤྱོད་ལམ་བསྟེན་ཐབས། གོ་སླ་རུ་བཏང་བ།

སྤྱོད་ལམ་དལ་བར་གནས་པ་ལས་དྲག་ཤུལ་རིགས་སྤངས་དགོས།

གཞུང་ལུགས་ཇི་བཞིན།



# ནད་རྟགས་ངོས་འཛིན། རྩ་ཚིག

ཆུ་ཤོར་ངལ་ཆུ་གློ་ལ་ཤོར་བ་སྟེ། །

སྟོད་རྒྱངས་མགོ་ན་མིག་སྤྲིན་སེར་པོར་འོང༌། །

དང་ག་མི་བདེ་གློ་མང་རྔམ་པས་ཐེག །

ཤ་སྐམ་རྔུལ་མེད་གཏམ་བར་བཅད་ཅིང་སྨྲ། །

གཞུག་ཏུ་ལུད་པ་ཤ་སྐྱོ་གློ་ལས་འཛག །

# ནད་རྟགས་ངོས་འཛིན། འགྲེལ་བ།

ཆུ་ཤོར་ནི་ངལ་ཆུ་གློ་ལ་ཤོར་བ་ཡིན་ཏེ་སྟོད་བརྒྱངས་ཤིང་མགོ་ན་ལ་མིག་སྤྲིན་སེར་པོར་འོང་བ་དང༌། དང་ག་མི་བདེ་ཞིང་གློ་མང་དབུགས་ཐུང་ཐུང་རྔམ་པས་གྱེན་དུ་ཐེག་པ་དང་ཤ་སྐམ་ལ་རྔུལ་མེད་ཅིང་གཏམ་སྦྲེལ་ནས་སྨྲ་མི་ཐུབ་པར་གཏམ་གྱི་བར་གློ་ཆུང་དང་དབུགས་རྔམ་འདེགས་ཀྱིས་བཅད་ཅིང་སྨྲ། གཞུག་ཏུ་ལུད་བ་ཤ་སྐྱོ་ལྟ་བུ་གློ་ལས་འཛག

# རྒྱུ་རྐྱེན་ངོས་འཛིན། རྩ་ཚིག

རྒྱུ་ནི་རླུང་མཁྲིས་བད་ཀན་ཁྲག་དང་ཆུ། །

རུལ་སྐྱུར་ཟོ་མར་ཚྭ་དང་དུ་བ་དང༌། །

ཆམ་པ་འགྲམས་དང་དྲག་ཤུལ་རྣམས་ཀྱིས་བསྐྱེད། །

# རྒྱུ་རྐྱེན་ངོས་འཛིན། འགྲེལ་བ།

རྒྱུ་ནི་རླུང་མཁྲིས་བད་ཀན་ཁྲག་གསུམ་དང་ཆུ་ཤོར་བའམ། ཤ་ལ་སོགས་པ་རུལ་པ་སྐྱུར་པོ་སོགས་སྐྱུར་བའི་རིགས། ཟོ་མར། ཚྭ་དང༌། དུ་བ་དང༌། ཆམ་པ་འགྲམས་པ་དང༌། དྲག་ཤུལ་གྱི་ལས་རྣམས་ཀྱིས་སྐྱེད་པར་བྱེད་དོ། །

# སྨན་གྱིས་བཅོས་ཐབས། རྩ་ཚིག

ཆུ་ཤོར་ནད་ལ་ཤིང་མངར་ཡུང་བ་གཉིས། །སྔོན་དུ་བཏང་ལ་དེ་རྗེས་གློ་སྐྱུགས་བྱ། །ཤིང་མངར་འདམ་བུ་ཀ་ར་ལི་ག་དུར། །ཅུ་གང་གུར་ཀུམ་དོམ་མཁྲིས་ཙན་དན་རྣམས། །ཀ་ར་སྦྱར་བ་བཙོད་ཀྱི་ཁུ་བས་དབུལ། །རྗེས་ལ་སྲོ་ལོ་ག་དུར་འདམ་བུ་མཚལ། །བཅད་འབྱོར་གུར་ཀུམ་ཀ་ར་འོ་མས་དབུལ། །ཝ་ལ་སོགས་པའི་གློ་བ་སྣ་ཚོགས་བཏང༌།

# སྨན་གྱིས་བཅོས་ཐབས། འགྲེལ་བ།

ཆུ་ཤོར་གྱི་ནད་ལ་ཤིང་མངར་དང་ཡུང་བ་གཉིས་སྔོན་དུ་བཏང་ལ་དེ་རྗེས་ཕྱི་རྒྱུད་ལྟར་སྐྱུགས་ཀྱི་སྨན་སྦྱོར་གཙོ་བོ་ལ་ཤིང་མངར་དང་འབྲི་ཏ་ས་འཛིན་བསྣན་པའི་གློ་སྐྱུགས་བྱ་ཞིང༌། ཤིང་མངར། འདམ་བུ་ཀ་ར། ལི་ག་དུར། ཅུ་གང༌། གུར་ཀུམ། དོམ་མཁྲིས། ཙནྡན་དཀར་པོ་རྣམས་ཀ་ར་དང་སྦྱར་བ་བཙོད་ཀྱི་ཁུ་བས་དབུལ་ལ་བཏང༌།

# ཟས་བཅུད་བསྟེན་ཐབས། རྩ་ཚིག

ཤ་གསར་མར་གསར་བསྟེན།

# ཟས་བཅུད་བསྟེན་ཐབས། འགྲེལ་བ།

ཤ་གསར་མར་གསར་བསྟེན།