གོ་སླ་རུ་བཏང་བ།



# རྒྱུ་རྐྱེན་ངོས་འཛིན། གོ་སླ་རུ་བཏང་བ།

མཆིན་ནད་ལྡེམ་བུ་ཞེས་པ་དེ་ནི་ཚ་སྐྱུར་ཟས་དང་དྲག་ཤུལ་གྱི་ནད་དུག་རང་བཞིན་གྱིས་མཆིན་པར་ནད་གྱུར་བྱུང་ནས་ཡུན་རིང་   
སྨན་བཅོས་བྱེད་དགོས་པའི་ནད་ཅིག་རེད།

# ནད་རྟགས་ངོས་འཛིན། གོ་སླ་རུ་བཏང་བ།

འཕྲལ་དུ་ན་བ་མི་ཚོར་བ། ཡང་གཉིད་མེད་ཅིང་། སྒྱིད་ལུག་པ་དང་ལུས་ལྕི་བ། ཟས་མི་འདོད་བ། ཁྲག་སྐམ་པ། ཤ་དང་རུས་པ་ཆ་ཆ་ནས་རིམ་གྱིས་སྐམ་འགྲོ།

# སྨན་གྱིས་བཅོས་ཐབས། གོ་སླ་རུ་བཏང་བ།

ནད་དུག་སེལ་བ་དང་། ཚད་རྙིང་འདོན་པ། མཆིན་ཁམས་གསོ་བ་བཅས་བྱེད་དགོས་སྟབས་སྨན་དྭངས་བཙོ་དང༌། ཟླ་ཤེལ་བདུད་རྩི་མ། གུར་གུམ་མཆོག་བདུན། གྷི་ཁྱུང་། གཡུ་རྙིང་ཉེར་ལྔ། ཨུཏྤལ་ཉེར་ལྔ་སོགས་རྒྱུན་སྤྱོད་སྨན་སྦྱོར་སྤྱི་གང་མཚམས་སུ་བསྟེན་དགོས།


# ཟས་བཅུད་བསྟེན་ཐབས། གོ་སླ་རུ་བཏང་བ།

ཆང་རག་སོགས་ཟས་སྐོམ་ཚ་སྐྱུར་རིགས་མི་བསྟེན་པ་དང་། ལུས་ཁམས་མི་འཁྲུགས་པ་བྱས་ཐོག་ཀ་ར་དང་། ཤིང་ཏོག ཚལ་རིགས་སོས་པ་མང་ཙམ་བསྟེན་པ། སྤྱིར་མཆིན་ནད་ཚ་བ་དེ་རྣམས་ལ་ཁ་ཟས་བསིལ་བའི་རིགས་བསྟེན་དགོས་ཤིང་རུལ་སྐྱུར་དྲོད་ཅན་སོགས་ནི་བག་ཙམ་ཡང་མི་གཏོང་བར་སྤོང་དགོས་པ་དང་ཚ་བའི་མགོ་ཆོམས་ནས་གསར་བཅུད་ཀྱིས་དྲོད་དབབ་ཅིང་། རྗེས་ལ་ཚིགས་པ་བརྒྱད་པ་དགུ་པ་གཏར་བ་དང་མེ་གསང་སོགས་གར་འབབ་བསྲེག་པར་བྱ་དགོས།

# སྤྱོད་ལམ་བསྟེན་ཐབས། གོ་སླ་རུ་བཏང་བ།

ངལ་གསོ་མང་ཙམ་རྒྱག་པ། སེམས་ལྷོད་ཙམ་བྱེད་པ་བཅས་ལ་བརྟེན་ནས་བཅོས་དགོས་པ་ཡིན།

གཞུང་ལུགས་ཇི་བཞིན།



# རྒྱུ་རྐྱེན་ངོས་འཛིན། རྩ་ཚིག

རྒྱུ་ནི་ཚ་སྐྱུར་ཟས་དང་དྲག་ཤུལ་སྐྱེད། །

# རྒྱུ་རྐྱེན་ངོས་འཛིན། འགྲེལ་བ།

རྒྱུ་ནི་རོ་ཚ་བ་དང་སྐྱུར་བའི་ཁ་ཟས་དང་སྤྱོད་ལམ་དྲག་ཤུལ་བྱས་པའི་རིགས་ཀྱིས་ནད་སྐྱེད་པར་བྱེད།

# ནད་རྟགས་ངོས་འཛིན། རྩ་ཚིག

མཆིན་ནད་ལྡེམ་བུ་ན་བ་མི་ཚོར་བར། །

གཉིད་མེད་ཁོང་སྙོམ་ལུས་ལྕི་ཟས་མི་འདོད། །

ཁྲག་འབྲོས་ཤ་དང་རུས་པ་ཁད་ཀྱིས་སྐམ། །

# ནད་རྟགས་ངོས་འཛིན། འགྲེལ་བ།

མཆིན་ནད་ལྡེམ་བུ་ནི་འཕྲལ་དུ་ན་བ་མི་ཚོར་བར་ན་རྒྱུ་གང་ཡང་མི་འདུག་སྙམ་ཀྱང་གཉིད་མེད་ཅིང་ཁོང་སྙོམ་པ་སྟེ་སྒྱིད་ལུག་པ་དང་ལུས་ལྕི་ལ་ཟས་མི་འདོད་ཅིང་ཁྲག་འབྲོས་ཤ་དང་རུས་པ་ཁད་ཀྱིས་ཞེས་ཆ་ཆ་ནས་རིམ་གྱིས་སྐམ་འགྲོ།

# སྨན་གྱིས་བཅོས་ཐབས། རྩ་ཚིག

མཆིན་ནད་ལྡེམ་བུ་ཨ་རུ(བར་སྐྱུར་སླེ་ཏྲེས་ཏིག་ཏ་བོང་ང་ཧོང་ལེན་ལྕུམ་རྩ་དོང་ག་དུར་བྱིད་སྦྱར་བ་)འི་ཐང་ཁྲུས་བྱ། །

གཡུ་རྙིང་ཅུར་ནིས་(ག་བུར་ལི་ཤི་ཙན་དན་དོམ་མཁྲིས་གླ་རྩི་རྒུན་འབྲུམ་གསེར་མེ་)བྲག་ཞུན་(གུར་ཀུམ་བ་ལེ་ཨ་རུ་པྲི་ཡངྐུ་)ལྔ་པ་སྦྱར། །

# སྨན་གྱིས་བཅོས་ཐབས། འགྲེལ་བ།

མཆིན་ནད་ལྡེམ་བུར་ཨ་རུ་བ་སྐྱུར། སླེ་ཏྲེས། ཏིག་ཏ། བོང་ང་དཀར་པོ། ཧོང་ལེན། ལྕུམ་རྩ། དོང་ག དུར་བྱིད་སྦྱར་བའི་ཐང་ཁྲུས་བྱ་ཞིང༌། གཡུ་རྙིང་པ་དང༌། ག་བུར། ལི་ཤི། ཙནྡན་དཀར་པོ། དོམ་མཁྲིས། གླ་རྩི། རྒུན་འབྲུམ། གསེར་མེ་བཅས་ཀྱི་ཅུར་ནིས་ཞེས་ཕྱེ་མ་དང༌། བྲག་ཞུན། གུར་ཀུམ། བ་ལེ། ཨ་རུ། པྲི་ཡངྐུ་བཅས་པའི་བྲག་ཞུན་ལྔ་པ་སྦྱར།

# ཟས་བཅུད་བསྟེན་ཐབས། རྩ་ཚིག

དེ་ལྟར་མཆིན་ནད་ཚ་བ་དེ་རྣམས་ལ། །

ཁ་ཟས་བསིལ་བསྟེན་རུལ་སྐྱུར་དྲོད་བག་སྤང༌། །

ཚ་བ་ཆོམས་ན་གསར་བཅུད་དྲོད་ལ་དབབ། །

རྗེས་ལ་ཚིགས་པ་བརྒྱད་དགུ་གར་བབས་བསྲེག །