
གོ་སླ་རུ་བཏང་བ།



# རྒྱུ་རྐྱེན་ངོས་འཛིན། གོ་སླ་རུ་བཏང་བ།

མཆེར་ཚད་ཟེར་བ་དེ་ནི་མཆེར་པར་ཚ་བ་ཞུགས་པའི་ནད་ཅིག་རེད།

# ནད་རྟགས་ངོས་འཛིན། གོ་སླ་རུ་བཏང་བ།

ཆང་འཐུངས་པའི་རྗེས་དང་ཉི་མ་སོགས་ཀྱིས་དྲོས་ཚེ་ཕོ་བ་སྦོ་ཞིང༌། ལྕེ་ལ་མདོག་སྔོ་ནག་གི་རི་མོའི་ཁྲ་འབྱུང་ཞིང༌། དབུགས་བསག་པ། མཆུ་དང་གདོང་པ་སྨུག་པ་དང་། རྐང་ལག་ཚོར་མེད་གྱུར་ཅིང༌། གཞོགས་གཡོན་གྱི་རྩིབ་ཐུང་གི་ཐད་དུ་གཟེར་བ་འབྱུང༌།

# སྨན་གྱིས་བཅོས་ཐབས། གོ་སླ་རུ་བཏང་བ།

མཆེར་ཚད་འཇགས་ཐབས་དང་། མཆེར་པའི་ནུས་པ་རྒྱུན་ལྡན་ལྟར་ཡོང་ཆེད་ཐོག་མཪ་སྨན་ཨ་རུ་བདུན་པ་དང་། གུར་གུམ་བདུན་པ། ཀོ་ལ་བཅུ་གཅིག་སོགས་གང་འགབ་གཏོང་རྒྱུ་དང་། ཚ་བ་འཇགས་ཀྱང་མཆེར་པ་ན་བ་དང་ཁོག་པ་སྦོས་པར་ཨ་ཞི་དང་། ཀོ་ལ་བཅུ་དགུ།


# ཟས་བཅུད་བསྟེན་ཐབས། གོ་སླ་རུ་བཏང་བ།

ཟས་སྐོམ་འཇུ་དཀའ་བའི་རིགས་དང་། ཆང་རག་འཐུང་བ། གློ་བུར་དུ་འཁྲུགས་ལས་ཆེས་དྲགས་པ་སོགས་བྱེད་རྒྱུ་མེད།

# བཅོས་ཐབས། གོ་སླ་རུ་བཏང་བ།

མཇུག་ཏུ་རུ་ཐུང་ངམ་རྟ་མཐུར་གང་རུང་གཏར་བ་བཅས་ལ་བརྟེན་ནས་བཅོས་དགོས།

གཞུང་ལུགས་ཇི་བཞིན།



# རྒྱུ་རྐྱེན་ངོས་འཛིན། རྩ་ཚིག

རྒྱུ་ནི་མ་ཞུ་རླན་གྲང་དྲག་ཤུལ་སྐྱེད། །

# རྒྱུ་རྐྱེན་ངོས་འཛིན། འགྲེལ་བ།

རྒྱུ་ནི་ཁ་ཟས་ཀྱི་རིགས་མ་ཞུ་བ་དང༌། རླན་གཤེར་ཆེ་བའི་རིགས་དང༌། བསེར་བུ་སོགས་ཀྱི་ཁྲོད་དུ་གོས་ཆས་ཆེར་མེད་པར་གྲང་བ་སྟེ་འཁྱགས་པ་དང༌། དྲག་ཤུལ་ཆེན་པོའི་རིགས་ཀྱིས་བསྐྱེད་དོ། །

# ནད་རྟགས་ངོས་འཛིན། རྩ་ཚིག

མཆེར་ནད་ཚ་བ་ཆང་འཐུངས་དྲོས་ཚེ་སྦོ། །

ལྕེ་ཁྲ་དབུགས་རྒོད་མཆུ་དང་གདོང་པ་སྨུག །

རྐང་ལག་སྦྲིད་ཅིང་གཡོན་གྱི་རྩིབ་ཐུང་གཟེར། །

# ནད་རྟགས་ངོས་འཛིན། འགྲེལ་བ།

མཆེར་ནད་ཚ་བ་ལ་ཆང་འཐུངས་པའི་རྗེས་དང་ཉི་མ་སོགས་ཀྱིས་དྲོས་ཚེ་སྦོ་ཞིང༌། ལྕེ་ལ་མདོག་སྔོ་ནག་གི་རི་མོའི་ཁྲ་འབྱུང་ཞིང༌། དབུགས་ཁ་རྒོད་ལ་མཆུ་དང་གདོང་པ་སྨུག་པ་དང་རྐང་ལག་སྦྲིད་ཅིང༌། གཞོགས་གཡོན་གྱི་རྩིབ་ཐུང་གི་ཐད་དུ་གཟེར་བ་འབྱུང༌།

# སྨན་གྱིས་བཅོས་ཐབས། རྩ་ཚིག

མཆེར་ཚད་ལི་ཤི་ཀ་ཀོ་ལ། །

སུག་སྨེལ་གུར་ཀུམ་ཏིག་ཏ་གསེར་མེ་ཏོག །

སླེ་ཏྲེས་ཀ་ར་སྦྱར་བའི་ཕྱེ་མ་བཏང༌། །

ཀ་ཀོ་ལ་དང་གུར་ཀུམ་ཨ་རུ་ར། །

ཀ་ར་སྦྱར་བཏང་མཆེར་པའི་རྩ་ལ་གཏར། །

# སྨན་གྱིས་བཅོས་ཐབས། འགྲེལ་བ།

ཐོག་མ་མཆེར་ཚད་ལ། ལི་ཤི། ཀ་ཀོ་ལ། སུག་སྨེལ། གུར་ཀུམ། ཏིག་ཏ། གསེར་གྱི་མེ་ཏོག སླེ་ཏྲེས་རྣམས་ཀ་ར་དང་སྦྱར་བའི་ཕྱེ་མ་བཏང་ཞིང༌། ཀ་ཀོ་ལ་དང༌། གུར་ཀུམ། ཨ་རུ་ར། ཀ་ར་རྣམས་སྦྱར་བ་བཏང་ལ་མཆེར་པའི་རྩ་རྟ་མཐུར་དང་སྲིན་ལག་རྒྱབ་རྩ་གཏར།

# བཅོས་ཐབས། རྩ་ཚིག

མཆེར་པའི་རྩ་ལ་གཏར། །

# བཅོས་ཐབས། འགྲེལ་བ།

མཆེར་པའི་རྩ་རྟ་མཐུར་དང་སྲིན་ལག་རྒྱབ་རྩ་གཏར།