
གོ་སླ་རུ་བཏང་བ།



# རྒྱུ་རྐྱེན་ངོས་འཛིན། གོ་སླ་རུ་བཏང་བ།

རྒྱུ་ནི་རྟ་ལྟ་བུས་བརྡབས་པ་དང༌། མི་ཐེག་པའི་རིགས་ཁུར་དང་བཏེགས་པ་དང༌། རླན་གཤེར་ལ་སོགས་པའི་སྟེང་དུ་འདུག་པ་དང་ཆུའི་ལས་བརྒལ་བ་སོགས་བྱས་པ་ལས་འབྱུང༌།

# ནད་རྟགས་ངོས་འཛིན།

རྐེད་པ་གདུང་བ་བཞིན་ན་བ་དང༌། ནད་དམིགས་མི་རྙེད་ཅིང་རྣ་བ་འོན་པར་འགྱུར།


# སྨན་གྱིས་བཅོས་ཐབས།

རྩ་བ་ལྔའི་སྨན་མར་དང་ཕྱི་རྒྱུད་སུག་བཅུའི་སྟེང་ཛཱ་ཏི་དང་། སྲམ་ཤ་སྦྱར་བ་ཆང་གིས་ཕུལ་བ་ཟབ། ཨ་གར་བཅུ་བདུན། ཤིང་ཀུན་ཉེར་ལྔ། རྩ་ཐག་བཅུ་དྲུག་སོགས་གང་འོས་བཏང་བར་བྱའོ། །

# བཅོས་ཐབས།

ཕྱི་རྒྱུད་ལྟར་འཇམ་རྩི་དང་སླེ་འཇམ་སྤེལ་རེས་བྱེད་པ་དང་། རེངས་བུ་བྱ་ཞིང་། ཚིགས་པ་བཅུ་བཞི་བ་དང་། དེ་ནས་གཡས་གཡོན་ཚོན་རེ་ཕུན་རེ་གཞལ་བའི་སའི་རྩ་ནག་གི་སྟེང་ཁ་གསུམ་བསྲེག་པར་བྱའོ། །

གཞུང་ལུགས་ཇི་བཞིན།



# རྒྱུ་རྐྱེན་ངོས་འཛིན། རྩ་ཚིག

རྒྱུ་ནི་བརྡབས་དང་མི་ཐེག་ཁུར་དང་བཏེག །

རླན་ལ་འདུག་དང་ཆུ་ཡི་ལས་བྱས་འབྱུང༌། །

# རྒྱུ་རྐྱེན་ངོས་འཛིན། འགྲེལ་བ།

རྒྱུ་ནི་རྟ་ལྟ་བུས་བརྡབས་པ་དང༌། མི་ཐེག་པའི་རིགས་ཁུར་དང་བཏེགས་པ་དང༌། རླན་གཤེར་ལ་སོགས་པའི་སྟེང་དུ་འདུག་པ་དང་ཆུའི་ལས་བརྒལ་བ་སོགས་བྱས་པ་ལས་འབྱུང༌། དེ་བཞིན་སྨན་དཔྱད་ཟླ་བའི་རྒྱལ་པོ་ལས། རྒྱུ་ནི་རླུང་མཁྲིས་བད་ཀན་ཏེ། རྐྱེན་ནི་འཐེན་ཁུར་ཆེས་པ་དང་། ཤ་ཆུང་རྐེད་པ་ཚིགས་པ་དང་། མ་ཞུ་འདོད་ཆགས་དྲགས་པས་སོ། ཟེས་དང། དགོས་འདདོད་ཀུན་འབྱུང་ལས། རྒྱུ་ནི་བརྡབས་དང་མི་ཐེག་ཁུར་དང་བཏེག། བང་མཆིངས་འཆུས་དང་དཀར་མངར་ཟས་བསྟེན་དྲགས། བརླན་ལ་འདུག་དང་ཆུ་ཡི་ལས་བྱས་བྱུང་། ཞེསགསུངས་སོ། །

# ནད་རྟགས་ངོས་འཛིན། རྩ་ཚིག

མཁལ་རླུང་རྐེད་པ་འཕྱོངས་ནས་ན། །

ནད་དམིགས་མི་རྙེད་རྣ་བ་འོན་པར་འགྱུར། །

# ནད་རྟགས་ངོས་འཛིན། འགྲེལ་བ།

མཁལ་རླུང་རྐེད་པ་འཕྱོང་ལ་བཏང་བ་བཞིན་འཕྱོངས་ནས་ན་བ་དང༌། ནད་དམིགས་མི་རྙེད་ཅིང་རྣ་བ་འོན་པར་འགྱུར།

# སྨན་གྱིས་བཅོས་ཐབས། རྩ་ཚིག

མཁལ་རླུང་གཟེ་མའི་ཆང༌། །

རྩ་བ་ལྔ་ཡི་སྨན་མར་འཇམ་རྩི་བཏང༌། །

# སྨན་གྱིས་བཅོས་ཐབས། འགྲེལ་བ།

རྩ་བ་ལྔའི་སྨན་མར་དང་ཕྱི་རྒྱུད་སུག་བཅུའི་སྟེང་ཛཱ་ཏི་དང་། སྲམ་ཤ་སྦྱར་བ་ཆང་གིས་ཕུལ་བ་ཟབ།

# བཅོས་ཐབས། རྩ་ཚིག

རྩ་བ་ལྔའི་སྨན་མར་འཇམ་རྩི་བཏང་། །

རེངས་བུ་བྱ་ཞིང་བཅུ་བཞི་རྩ་ནག་བསྲེག །

# བཅོས་ཐབས། འགྲེལ་བ།

ཕྱི་རྒྱིད་ལྟར་འཇམ་རྩི་དང་སླེ་འཇམ་སྤེལ་རེས་བྱེད་པ་དང་། རེངས་བུ་བྱ་ཞིང་། ཚིགས་པ་བཅུ་བཞི་བ་དང་། དེ་ནས་གཡས་གཡོན་ཚོན་རེ་ཕུན་རེ་གཞལ་བའི་སའི་རྩ་ནག་གི་སྟེང་ཁ་གསུམ་བསྲེག་པར་བྱའོ། །