གོ་སླ་རུ་བཏང་བ།



# རྒྱུ་རྐྱེན་ངོས་འཛིན། གོ་སླ་རུ་བཏང་བ།

རྒྱུ་ནི་ངལ་བ་ཆེན་པོའི་སེམས་ལས་ཀྱིས་དུབ་སྟེ་ཐང་ཆད་པ་དང༌། རླན་གཤེར་གྱི་སྟེང་དུ་བསྡད་པ། གྲང་བ་སྟེ་འཁྱགས་པ་དང༌། བཟའ་བཏུང་གི་རིགས་ཚད་ལས་འདས་ཏེ། ཟ་ཆེས་པ་དང༌། ཁ་ཟས་མི་འཕྲོད་པའི་རིགས་ཟོས་པ་ལས་ཕོ་ནད་དུ་གྱུར་པའོ། །

# ནད་རྟགས་ངོས་འཛིན།

ཕོ་བ་སྦོ་ཞིང་སྟོང་སྒྲེག་བྱེད་པ། ཕོ་བ་ལ་ལྕག་ཚན་གྱི་རྡུང་པ་བཞིན་དུ་ན་ཞིང་སྟོང་སྐྱུགས་བྱེད། ཡང་ན་སྒྲ་དང་བཅས་ཏེ་འཁྲོག་ཅིང་འཁྲུ་བ་ཡིན།

# སྨན་གྱིས་བཅོས་ཐབས།

གསོ་རིག་ཀུན་བཏུས་ལས། ཁྱད་པར་སྦོས་བརྒྱངས་དང་ལྟོགས་དུས་ན་བ་ལ་རྒྱམ་ཚྭའི་ཆིག་ཐང་། སེ་འབྲུ་བཞི་པའི་སྟེང་ཤིང་ཀུན་བསྣན་པ། བརྒྱད་ལྔ། རུ་ཞི།་ཨ་གར་བརྒྱད་པ། ཟས་སྐོམ་མིད་དཀའ་བ་དང་ཟིས་རྗེས་བདེ་སྙམས་བྱེད་པ་ལ་བརྒྱད་ལྔ་དང་། བདུད་རྩི་བཅུ་གཅིག ཨ་གར་ཉི་ཤུ། སོགས་གཏོང་ཞེས་གསུངས་སོ། །

# བཅོས་ཐབས།

འབའ་ཆ་ཕོལ་སྙོམས་ཀྱི་དུགས་བྱ་བ་དང་ཕོ་གསང་མདུན་ལྷེན་སྣ་ནས་ཚོན་གསུམ་གཞལ་བ་དང་རྒྱབ་ཚིགས་པ་བཅུ་གཉིས་པ་བསྲེག

གཞུང་ལུགས་ཇི་བཞིན།



# རྒྱུ་རྐྱེན་ངོས་འཛིན། རྩ་ཚིག

རྒྱུ་ནི་ངལ་དུབ་རླན་གྲང་བཟའ་ཆེས་དང་། །

ཁ་ཟས་མི་འཕྲོད་པ་ལས་གྱུར་པའོ། །

# རྒྱུ་རྐྱེན་ངོས་འཛིན། འགྲེལ་བ།

རྒྱུ་ནི་ངལ་བ་ཆེན་པོའི་སེམས་ལས་ཀྱིས་དུབ་སྟེ་ཐང་ཆད་པ་དང༌། རླན་གཤེར་གྱི་སྟེང་དུ་བསྡད་པ། གྲང་བ་སྟེ་འཁྱགས་པ་དང༌། བཟའ་བཏུང་གི་རིགས་ཚད་ལས་འདས་ཏེ། ཟ་ཆེས་པ་དང༌། ཁ་ཟས་མི་འཕྲོད་པའི་རིགས་ཟོས་པ་ལས་ཕོ་ནད་དུ་གྱུར་པའོ། །གསོ་དཔྱད་རིན་ཆེན་འདུས་པ་ལས། ཞུ་རྗེས་ན་བ་རླུང་དུ་འདོད། ཡང་ཤོག་སྒྲིལ་ལས། རླུང་གི་རྟགས་སུ་ཕོ་བ་གྲང་ནས་ན།

# ནད་རྟགས་ངོས་འཛིན། རྩ་ཚིག

ཕོ་རླུང་སྦོ་ཞིང་སྟོང་སྒྲེག་དང༌། །

འབྲབ་པ་བཞིན་དུ་ན་ཞིང་སྟོང་སྐྱུགས་བྱེད། །

ཡང་ན་སྒྲ་བཅས་འཁྲོག་ཅིང་འཁྲུ་བ་ཡིན། །

# ནད་རྟགས་ངོས་འཛིན། འགྲེལ་བ།

ཕོ་རླུང་ལ་སྦོ་ཞིང་སྟོང་སྒྲེག་བྱེད་པ་དང་འབྲབ་པ་བཞིན་དུ་ན་ཞིང་སྟོང་སྐྱུགས་བྱེད། ཡང་ན་སྒྲ་དང་བཅས་ཏེ་འཁྲོག་ཅིང་འཁྲུ་བ་ཡིན།

# སྨན་གྱིས་བཅོས་ཐབས། རྩ་ཚིག

ཕོ་རླུང་ཤིང་ཀུན་ཁ་རུ་ཚྭ། །

ཕོ་བ་རིས་དང་སེ་འབྲུ་བུ་རམ་སྦྱར། །

སྣ་ཚོགས་རུས་ཁུར་ཤིང་ཀུན་ཁ་རུ་ཚྭ། །

ཐལ་ཚྭ་བཏབ་བཏང་དུགས་བྱ་ཕོ་གསང་བསྲེག །

མར་རྙིང་ཚ་བ་གསུམ་དང་ཚྭ་སྣ་གསུམ། །

སྦྱར་བས་རླུང་གིས་སྐྱུག་པ་གཅོད་པར་བྱེད། །

འཁྲུ་ན་ལ་ཕུད་དོང་གྲ་ཁྱོར་བ་རེ། །

ཀ་ར་འོ་མ་མར་དུ་བསྡུས་ལ་བཏང༌། །

# སྨན་གྱིས་བཅོས་ཐབས། འགྲེལ་བ།

ཕོ་རླུང་ལ་ཤིང་ཀུན། ཁ་རུ་ཚྭ། ཕོ་བ་རིས་དང༌། སེ་འབྲུ། བུ་རམ་དང་སྦྱར་ནས་བཏང་བ་དང༌། སེམས་ཅན་སྣ་ཚོགས་ཀྱི་རུས་པ་གདུས་ཁུར་ཤིང་ཀུན། ཁ་རུ་ཚྭ། ཐལ་ཚྭ་རྣམས་བཏབ་པ་བཏང་ཞིང་འབའ་ཆ་ཕོལ་སྙོམས་ཀྱི་དུགས་བྱ་བ་དང་ཕོ་གསང་མདུན་ལྷེན་སྣ་ནས་ཚོན་གསུམ་གཞལ་བ་དང་རྒྱབ་ཚིགས་པ་བཅུ་གཉིས་པ་བསྲེག

མར་རྙིང་དང་ཚ་བ་སྒ་པི་ཕོ་གསུམ་དང༌། ཚྭ་སྣ་རྒྱ་རྒྱམ་ཁ་གསུམ་རྣམས་སྦྱར་བས་རླུང་གིས་བསྐྱེད་པའི་སྐྱུག་པ་གཅོད་པར་བྱེད། འཁྲུ་ན་ལ་ལ་ཕུད་དང་དོང་གྲ་སྟེ་སྒ་སྨུག་ཁྱོར་བ་རེ་ཀ་ར་བཅས་འོ་མ་དང་མར་དུ་བསྡུས་ལ་བཏང༌།

# བཅོས་ཐབས། རྩ་ཚིག

དུགས་བྱ་ཕོ་གསང་བསྲེག

# བཅོས་ཐབས། འགྲེལ་བ།

འབའ་ཆ་ཕོལ་སྙོམས་ཀྱི་དུགས་བྱ་བ་དང་ཕོ་གསང་མདུན་ལྷེན་སྣ་ནས་ཚོན་གསུམ་གཞལ་བ་དང་རྒྱབ་ཚིགས་པ་བཅུ་གཉིས་པ་བསྲེག